
Foredragsholdere nasjonalt seminar 2026
Hanna Asefaw er samfunnsgeograf, aktivist, skribent og scenekunstner. Gjennom musikk, sang, spoken word, poesi og nysirkus løfter hun viktige samfunnsspørsmål på en nær og engasjerende måte. Med et musikalsk innslag av poesi og sang åpner hun seminaret og setter tonen for de to dagene vi skal ha sammen.

Mai Vo er født i Norge av vietnamesiske båtflyktninger. Hennes foreldre overlevde krig og kom til Norge fordi de søkte frihet. Mai har jobbet som advokat og dommerfullmektig og jobber nå i Sivilombudet. Hun flyttet hjemmefra som 14-åring og har erfaring som barnevernsbarn. I foredraget vil hun med utgangspunktet i sin historie fortelle om håp, empati og betydningen av å stille opp for hverandre. 
Mustafa Hasan har en sterk historie om oppvekst som flyktning i Norge og kampen for å få bli i landet han betraktet som sitt hjem. Gjennom mange år levde han i usikkerhet, samtidig som han opplevde en enorm støtte fra lokalsamfunnet. I sitt foredrag deler han personlige erfaringer om motgang, tilhørighet og håp, og forteller hvordan medmenneskelighet og fellesskap kan gjøre en avgjørende forskjell i et ungt menneskes liv.
Barrierefri fritid/Unge Funksjonshemmede. Barn og ungdom med funksjonsnedsettelser og kroniske diagnoser deltar mindre i fritidsaktiviteter enn andre på sin alder, og mange opplever å møte utilgjengelige plattformer. Gjennom programmet Barrierefri fritid tilbyr Unge funksjonshemmede kompetanseheving og hjelp til å kartlegge hvor skoen trykker i egen organisasjon. 
Heidi Wittrup Djup er psykolog og spesialist i samfunns- og allmennpsykologi. Hun er redaktør i Tidsskrift for Norsk psykologforening og har tidligere jobbet i Klinikk for krisepsykologi. Hun er godt kjent med Redd Barnas frivillighet og har bistått med veiledning og foredrag for oss i mange år. Sjekk ut Redd Barnas kursplattform motimate for å høre henne snakke om «Barn og traumer».
Henrik Tidemann, Sykehusklovn. Henrik er skuespiller, scenekunstner og sykehusklovn. Etter utdanning ved Nord universitet har han arbeidet med scenekunst over hele landet. Henrik har siden 2018 vært klovn i Klokkeklovnene, og sykehusklovn siden 2020. Med bakgrunn fra scenekunstfeltet og mange års erfaring i møte med barn på sykehus, formidler han innsikt om lekens betydning, fantasiens kraft og barnets perspektiv. Med utgangspunkt i barnets perspektiv viser han hvordan lek skaper nærvær, tilhørighet og utvikling – også når livet er satt på vent av sykdom og sykehusopphold.  

Abdinor Mahamed vant i 2025 Redd Barnas Barnerettighetspris. Han har gjennom mange år vært en tydelig stemme for barn og ungdom som vokser opp i levekårsutsatte områder. Abdinor har vært sentral i å bygge opp Tøyen Sportsklubb og Tøyenakademiet – arenaer som gir barn og ungdom lek, aktivitet, støtte og fellesskap, uavhengig av familiens økonomi. Med egne erfaringer fra en krevende oppvekst, inkludert tid i barnevernet og fosterhjem, har han et sterkt engasjement for å motvirke utenforskap og skape trygge fellesskap. 

Workshops 
Valgfrie workshops:
Hvordan håndtere konflikt I aktiviteter med barn og unge oppstår det innimellom store og små konflikter som må løses opp i. I denne workshopen vil dere få en introduksjon til Ikkevoldeligkommunikasjon (Sjiraffspråket) og kreativ konfliktløsning.

Inspirasjon til lek. Trenger du tips og inspirasjon til leker og aktiviteter du kan finne på sammen med barn – uavhengig av språk? Da er dette workshopen for deg! Vi legger opp til en morsom og leken workshop hvor vi tester ulike lavterskel aktiviteter – både med og uten utstyr. Det blir ulike verksted og gode gamle leker fra barndommen. 
Naturen som arena – praktiske verktøy for friluftsglede. Aktiviteter i natur og friluft kan gi et viktig avbrekk for barn og unge i sårbare livssituasjoner. Denne workshopen ledes av en erfaren friluftsorganisasjon og du vil få nyttige tips og bli kjent med praktiske verktøy for hvordan å lage gode utendørsaktiviteter. 

Følgende workshop er en del av programmet som alle følger: 
Inkluderende Fritid - workshop med Barrierefri fritid Lager du møter, leir eller turer for barn og unge? Unge funksjonshemmede ønsker at organiserte fritidsaktiviteter skal foregå på inkluderende arenaer der alle kan delta og bidra. Gjennom programmet Barrierefri fritid tilbyr Unge funksjonshemmede kompetanseheving og hjelp til å kartlegge hvor skoen trykker i egen organisasjon.

Barns stemmer i aktivitetene våre – workshop om medvirkning
Barns medvirkning er et grunnleggende arbeidsprinsipp i Redd Barna. I denne praktiske workshopen får du enkle og konkrete verktøy for å involvere barn før, under og etter aktiviteter. Sammen utforsker vi hvordan alle barn, uavhengig av alder, språk og forutsetninger kan bli sett, hørt og få reell innflytelse.




image1.png




